Document ID: 32010R0878

KOMISIJAS REGULA (ES) Nr. 878/2010
(2010. gada 6. oktobris),
ar kuru groza I pielikumu Regulai (EK) Nr. 669/2009, ar ko īsteno Eiropas Parlamenta un Padomes Regulu (EK) Nr. 882/2004 saistībā ar dzīvnieku barības un pārtikas, kas nav dzīvnieku izcelsmes barība un pārtika, pastiprinātu importa oficiālo kontroli
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 15. panta 5. punktu,
tā kā:
(1)
Komisijas Regulas (EK) Nr. 669/2009 (2) I pielikumā ir paredzēti noteikumi par pastiprinātām oficiālajām kontrolēm, kuras jāpiemēro barības un pārtikas, kas nav dzīvnieku izcelsmes barība un pārtika, importam ievešanas vietās Regulas (EK) Nr. 882/2004 I pielikumā minētajās teritorijās.
(2)
Regulas (EK) Nr. 669/2009 2. pantā noteikts, ka minētās regulas I pielikuma sarakstu pārskata regulāri un ne retāk kā reizi ceturksnī, ņemot vērā vismaz tos informācijas avotus, kas pantā minēti.
(3)
No ātrās brīdināšanas sistēmas pārtikas un barības jomā (RASFF) saņemtie paziņojumi par negadījumiem pārtikas jomā, Pārtikas un veterinārā biroja trešās valstīs veiktajos uzraudzības apmeklējumos iegūtie dati, kā arī ceturkšņa ziņojumi, kuri saskaņā ar Regulas (EK) Nr. 669/2009 15. pantu dalībvalstīm ir jānodrošina attiecībā uz oficiālajām kontrolēm, kas ir veiktas uz to robežām, liecina par to, ka iepriekš minētās regulas I pielikumā sniegtais saraksts ir jāpārskata. Jo īpaši minētais I pielikums jāpārskata, svītrojot no tā preces, par kurām iepriekš minētajos informācijas avotos norādīta apmierinoša atbilstības pakāpe attiecīgajām ES drošības prasībām un kurām tāpēc vairs nav pamata veikt pastiprinātās oficiālās kontroles, un ierakstot pielikumā citas preces, par kurām tie paši informācijas avoti norāda neatbilstību attiecīgajām ES drošības prasībām, kas dod pamatu ieviest pastiprinātās oficiālās kontroles.
(4)
Regulas (EK) Nr. 669/2009 I pielikuma grozījumi, kas sniegti šajā regulā, jāsāk piemērot iespējami ātri, lai tādējādi, no vienas puses, pastiprinātu oficiālo kontroli vairs neveiktu tām precēm, kas svītrotas no saraksta, un no otras puses, to uzsāktu attiecībā uz no jauna ierakstītajām precēm.
(5)
Tāpēc Regula (EK) Nr. 669/2009 ir attiecīgi jāgroza.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 669/2009 I pielikumu aizstāj ar šīs regulas pielikumu.
2. pants
Šī regula stājas spēkā 2010. gada 7. oktobrī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 6. oktobrī

Labels: 17
5
0
3
6